સાંજના છ વાગ્યા એટલે અમે પોતપોતાની કોટડીમાં પુરાયા. ખટ ખટ અવાજ કરતા તાળાંએ સરકારને ખાત્રી આપી કે કેદી રાત્રે નાસી જાય એમ નથી, પણ નર્યાં તાળાનો વિશ્વાસ શો? રાત્રે લગભગ અર્ધે અર્ધે કલાકે ફાનસો આવીને ખાતરી કરી લેતાં કે કેદી અલોપ થયો નથી. જાગતો ન હોય તો પણ જગા પર છે. જાગતા હોઈએ તો ફાનસને અમારું ને અમને ફાનસનું દર્શન થતું. જેલ બહાર ઠીક ઉજાગરા થયેલા તેથી જેલમાં સ્થિતિ થતાંવેંત ઉંઘવાનું જ કામ મેં પ્રથમ આદર્યું. ઉંઘ ખાતે રોજના સરેરાશ ચૌદ કલાક મંડાતા. આઠ દિવસમાં ઉંઘની ઉઘરાણી પૂરી કરી નવા અનુભવ માટે તૈયાર થયો.